bluuebunny/crossref_metadata_2025 huggingface dataset:
Numerical modeling of the nonlinear propagation of ultrashort laser pulses in transparent materials
Authors: Παναγιωτόπουλος Πάρις
Published: January 2014

This thesis is focused on the study and control of femtosecond light filaments in transparent materials. Since filamentation is a complex phenomenon in which multiple physical effects take place, the understanding and modeling of the whole process is of great importance. The thesis starts with a brief introduction of the linear and nonlinear effects that take place in the filamentation process. It is followed by the description of the numerical model used in the simulations and the main limitations and approximations are stated. Throughout this work numerical simulation will be used in conjuncture with laboratory experiments to study and ultimately control the nonlinear propagation of filaments. The control of the attributes of light filaments, or else filamentation tailoring, is investigated in mainly two different ways; by the use of optical periodic lattices and second by use of various non-diffracting waves.It is shown that photonic periodic lattices can be used to spatially tailor a light filament in respect to its peak intensity and beam waist. In addition it is shown that the stabilizing effect of the lattice can result in the generation of intense dynamic light bullets. The tailoring properties of multiple lattice geometries are explored in materials as water, fused silica glass and BK7 glass both through simulations and experiments.The use of nondiffracting beams as driving pulses for filaments reveals never seen before light structures in the nonlinear regime. The use of Bessel beams is demonstrated to increase the length and homogeneity of filaments in air. In addition Bessel filaments are shown to generate linear X-waves through means of cross-phase modulation in fused silica glass. The propagation dynamics of 2D high power nonlinear Airy beams is investigated in great detail in both air and water. In one spatial dimension the existence of a stationary nonlinear Airy solution in the presence of high nonlinear losses is presented. Finally the use of a new type of abruptly autofocusing wavepacket is studied in the nonlinear regime, revealing that it can overcome intensity clamping issues which are observed in all Gaussian filaments. In addition it is shown that the nonlinear focus shift of autofocusing waves cannot be described by Marburgers formula as in the case of Gaussians, and a new semi-empirical formula is given. Finally the creation of a nonlinear quazi-light bullet structure is reported for abruptly autofocusing waves carrying multiple critical powers.
Η δυναμική των HSP90 στον έλεγχο της ανάπτυξης στα φυτά
Authors: Μαργαριτοπούλου Θεώνη
Published: January 2014

Το σύστημα των HSP90 πρωτεϊνών αποτελεί ένα άφθονο και υψηλά συντηρημένο σύστημα μοριακού συνοδού, το οποίο διαδραματίζει εξέχοντες ρόλους σε πληθώρα βιολογικών διαδικασιών που κυμαίνονται από την κυτταρική ομοιόσταση και τη μετάδοση σήματος μέχρι την ανάπτυξη. Παρ’ όλα αυτά, η εμπλοκή του στα αναπτυξιακά μονοπάτια των φυτών δεν έχει καταστεί ακόμα πλήρως κατανοητή. Η παρούσα εργασία ασχολείται με το πώς η εξασθένηση της ρυθμιστικής ικανότητας των HSP90 προκαλεί παραμόρφωση στην καναλοποίηση της ανάπτυξης. Στο φυτό Arabidopsis η οικογένεια των HSP90 πρωτεϊνών αποτελείται από αρκετά μέλη. Χρησιμοποιήθηκε η τεχνική της RNA γονιδιακής αποσιώπησης προκειμένου να καταστεί δυνατή η μελέτη της λειτουργίας των HSP90 πρωτεϊνών σε συγκεκριμένο αναπτυξιακό και ιστοειδικό στάδιο. Οι LFY::HSP90RNAi σειρές έχασαν την ικανότητά τους να ανθίζουν, κατάσταση που δηλώνει ότι η αποσιώπηση των Hsp90 γονιδίων διατάραξε τα ρυθμιστικά δίκτυα που ελέγχουν το χρόνο και/ή την ικανότητα της άνθισης. Όμως, βραχυπρόθεσμες εφαρμογές θερμικών σοκ ανέστρεψαν την LFY::HSP90RNA αποσιώπηση και σε ορισμένεις σειρές οι ανθόμορφες δομές που σχηματίστηκαν μπόρεσαν να εξελιχθούν σε άνθη. Αυτές οι LFY::HSP90RNAi σειρές επιλέχτηκαν για περαιτέρω ανάλυση. Οι επικείμενες γενιές παρουσίασαν εξαιρετικά δραματικούς φαινότυπους τόσο στα κλειστά όσο και στα ανοιχτά άνθη. Επίσης, η εφαρμογή διαφόρων συνθηκών φωτοπεριόδου επηρέασε εξαιρετικά το χρόνο άνθισης. Πολλά από τα βασικά συστατικά των μονοπατιών της άνθισης διαταράχθηκαν. Αν και τα απομονωμένα DNA δείγματα από τις διαγονιδιακές σειρές έδειξαν τροποποιήσεις στο πρότυπο μεθυλίωσης των φυτών τόσο στην 5SrRNA ακολουθία όσο και στον LFY προαγωγέα, η άνθιση, παρ’ ότι διαταραγμένη, προάγεται κάτω από κανονικές συνθήκες ανάπτυξης. Οι τεχνολογικές προσεγγίσειςτων BiFC και yeast-2-hybrid απέδειξαν ότι οι HSP90s αλληλεπιδρούν με δύο κυρίαρχους ρυθμιστές και μεσολαβητές της άνθισης, SOC1 and AGL24. Τα ευρήματα αυτά αποκαλύπτουν ότι η ανεπάρκεια του συστήματος του HSP90 μοριακού συνοδού διασπά των αναπαραγωγικό κύκλο των φυτών και αλλοιώνει τον επιγενετικό έλεγχο.
Σπειροειδής κίνηση και έλεγχος σε μικρο/νάνο-ηλεκτρομηχανικά συστήματα αποθήκευσης πληροφορίας
Authors: Κωτσόπουλος Ανδρέας
Published: January 2014

Οι τεχνικές Μικροσκοπίας Ατομικής Δύναμης που χρησιμοποιούν ακίδες σάρωσης έχουν την ικανότητα όχι μόνο να παρατηρούν επιφάνειες σε ατομικό επίπεδο αλλά και να τις τροποποιούν σε πολύ μικρή κλίμακα. Αυτό αποτελεί και το κίνητρο για τη χρησιμοποίηση των τεχνικών αυτών στη δημιουργία συσκευών αποθήκευσης με πολύ μεγαλύτερη πυκνότητα από τις συμβατικές συσκευές. Σε διάφορα ερευνητικά προγράμματα αποθήκευσης δεδομένων τεχνολογίας MEMS/NEMS με ακίδες, η σχετική τροχιά κίνησης της ακίδας ως προς το αποθηκευτικό μέσο ακολουθεί ένα μοτίβο raster. Παρά την απλή υλοποίησή της, η προαναφερθείσα κίνηση σάρωσης έχει σημαντικά μειονεκτήματα. Στο πλαίσιο της εργασίας αυτής προτείνεται μια εναλλακτική τοπολογία σπειροειδούς κίνησης. Η προτεινόμενη μέθοδος μπορεί να εφαρμοσθεί σε οποιοδήποτε σύστημα που βασίζεται σε διαδικασίες σάρωσης, όπως συστήματα αποθήκευσης και AFM συστήματα απεικόνισης. Στην εργασία αυτή μελετάται η περίπτωση των συσκευών αποθήκευσης με ακίδες, όπου η τροχιά που διαγράφει η ακίδα σε σχέση με το επίπεδο x/y που ορίζεται από το μέσο αποθήκευσης, είναι η σπειροειδής καμπύλη του Αρχιμήδη. Η χρήση μιας τέτοιας σπειροειδούς τροχιάς οδηγεί σε σήμα θέσης αναφοράς με εξαιρετικά στενό συχνοτικό περιεχόμενο, το οποίο ολισθαίνει πολύ αργά στον χρόνο. Για πειραματική επιβεβαίωση, ο προτεινόμενος τρόπος σπειροειδούς κίνησης εφαρμόστηκε σε σύστημα αποθήκευσης πληροφορίας με ακίδες με δυνατότητες θερμομηχανικής εγγραφής και ανάγνωσης δεδομένων σε φιλμ πολυμερούς. Επιπλέον, μελετήθηκε η αξιοποίηση των ιδιοτήτων του νέου τύπου κίνησης από αρχιτεκτονικές ελέγχου ειδικά σχεδιασμένες και βελτιστοποιημένες για τη συγκεκριμένη οικογένεια τροχιών αναφοράς, με στόχο την επίτευξη πολύ υψηλότερων συχνοτήτων σάρωσης για την ίδια ακρίβεια θέσης. Προς επιβεβαίωση των θεωρητικών αναλύσεων, παρουσιάζονται αποτελέσματα εξομοιώσεων καθώς και πειραματικά αποτελέσματα από πειραματική διάταξη. Στο πλαίσιο της διατριβής πραγματοποιήθηκε και η μοντελοποίηση του καναλιού θερμομηχανικής αποθήκευσης με ακίδες σε μεμβράνες πολυμερούς υλικού. Ενώ η θεωρητική μορφή των θερμομηχανικά εγγεγραμμένων κοιλωμάτων είναι κωνική, στην πράξη η μορφή του απέχει πολύ από το θεωρητικό μοντέλο. Για τον λόγο αυτό, αναπτύχθηκε μοντέλο του συμβόλου ως προς την ταχύτητα σάρωσης κατά τη διαδικασία εγγραφής, με βάση πειραματικά δεδομένα. Στο πλαίσιο της διατριβής μελετήθηκε επίσης η δυνατότητα ανάπτυξης συνδυασμένων αρχιτεκτονικών ελέγχου παρακολούθησης και ανάκτησης χρονισμού συμβόλου, όπου η πληροφορία για τη στιγμιαία ταχύτητα του σαρωτή παρέχεται από το μέσο αποθήκευσης μέσω των κυκλωμάτων συγχρονισμού. Τα αποτελέσματα των εξομοιώσεων επιβεβαιώνουν την δυνατότητα αυτή, και επιπλέον δείχνουν ότι υπό προϋποθέσεις η ακρίβεια παρακολούθησης του συστήματος βελτιώνεται. Τέλος, διερευνήθηκε η απόδοση των προτεινόμενων μεθόδων στην περίπτωση φορητών συσκευών, τα οποία υπόκεινται σε εξωτερικές διαταραχές. Στο πλαίσιο της διερεύνησης αυτής, συλλέχθηκαν πειραματικά αποτελέσματα και αναλύθηκαν μετρήσεις τυπικών εξωτερικών διαταραχών.
Ανάλυση και έλεγχος ολοκληρωμένων συστημάτων μετατροπέων ισχύος - ηλεκτρικών μηχανών με εφαρμογές στην ηλεκτροκίνηση και τις ανανεώσιμες πηγές ενέργειας
Authors: Κωνσταντόπουλος Γεώργιος
Published: January 2014

Η παρούσα διδακτορική διατριβή εντάσσεται στο πλαίσιο που αφορά στο πεδίο ελέγχου συστημάτων ισχύος και ειδικότερα στην εφαρμογή προηγμένων μεθόδων στην ανάλυση και τον έλεγχο στρεφόμενων ηλεκτρικών μηχανών οδηγούμενων από ηλεκτρονικές διατάξεις ισχύος. Ειδικότερα, λαμβάνοντας υπόψη τα ακριβή μη γραμμικά μοντέλα των μετατροπέων ισχύος και των ηλεκτρικών μηχανών, αναλύεται η μορφή και η συμπεριφορά των ολοκληρωμένων συστημάτων που χρησιμοποιούνται για την οδήγηση των μηχανών και αποδεικνύεται ότι τα μοντέλα αυτά μπορούν να περιγραφούν με τη γενική παθητική Hamiltonian μορφή. Οι ηλεκτρονικές διατάξεις ισχύος που μελετώνται είναι ο μετατροπέας ΣΡ/ΣΡ ανύψωσης τάσης και ο τριφασικός μετατροπέας σε λειτουργία ανορθωτή και μετατροπέα, ενώ επίσης μελετώνται οι μηχανές ΣΡ ξένης διέγερσης και με διέγερση σε σειρά καθώς επίσης και η τριφασική επαγωγική μηχανή. Έχοντας αναπτύξει τα πλήρη μοντέλα, προτείνεται ένας νέος μη γραμμικός νόμος ελέγχου κατάλληλος για τη γενική παθητική Hamiltonian μορφή των συστημάτων τα οποία περιλαμβάνουν διακοπτικούς μετατροπείς ισχύος. Μια εκτενής μη γραμμική μαθηματική ανάλυση αποδεικνύει ότι ο προτεινόμενος νόμος ελέγχου εγγυάται ευστάθεια και σύγκλιση στο επιθυμητό σημείο ισορροπίας για το σύστημα κλειστού βρόχου. Ο έλεγχος αυτός εφαρμόζεται για τον έλεγχο κινητήρων ΣΡ οδηγούμενων από μετατροπέα ΣΡ/ΣΡ ανύψωσης τάσης καθώς και στην τριφασική επαγωγική μηχανή. Η ανάλυση και η εφαρμογή του ελέγχου οδηγεί στην ανάγκη για επεκτάσεις στη μορφή του ώστε να αυξηθεί η σθεναρότητά του ως προς τις αρχικές συνθήκες, να βελτιωθεί η μεταβατική του συμπεριφορά και να εφαρμοστεί κατάλληλα σε τριφασικούς μετατροπείς ισχύος ώστε να εγγυάται συγκεκριμένες λειτουργίες όπως γραμμική διαμόρφωση. Με την εφαρμογή του ελέγχου στην επαγωγική μηχανή, προτείνεται μια πλήρης σχεδίαση που λειτουργεί είτε βασιζόμενη στη λογική του προσανατολισμένου πεδίου, είτε πλήρως ανεξάρτητα από αυτή, ενώ μελετάται και η συμπεριφορά του σε καταστάσεις εξασθένησης πεδίου. Τέλος, η λογική του ελέγχου επιβεβαιώνεται σε ένα σύστημα ανεμογεννήτριας συνδεδεμένης στο δίκτυο μέσω πλήρους συστήματος μετατροπέων ισχύος με διασύνδεση συνεχούς ρεύματος. Σε όλες τις περιπτώσεις παρουσιάζονται προσομοιώσεις και κατά το δυνατό πειραματικά αποτελέσματα μέσω κατάλληλων εργαστηριακών διατάξεων.
Κείμενο και περικείμενο στους πολιτικούς λόγους του Φλάβιου Κλαύδιου Ιουλιανού
Authors: Αλεξανδρόπουλος Γεώργιος
Published: January 2014

Η παρούσα διατριβή πραγματεύεται τη γλωσσική πρακτική των πολιτικών λόγων του Ιουλιανού. Εξετάζονται οι μηχανισμοί της συνεκτικότητας και της διακειμενικότητας και ερμηνεύονται αφενός μεν οι ρητορικές σχέσεις που υλοποιούν την πρώτη, αφετέρου δε η ιδεολογική λειτουργία των διακειμενικών πηγών. Ο συνδυασμός αυτών των δύο κειμενικών μηχανισμών στο πλαίσιο της Θεωρίας της Ρητορικής Δομής και της Κριτικής Ανάλυσης λόγου δίνει τη δυνατότητα να εξαχθούν χρήσιμα συμπεράσματα για το κείμενο, το περικείμενο των λόγων και για τον πολιτικό χαρακτήρα του Ιουλιανού.
Η παραγωγική δραστηριότητα των κατοίκων της Καλύμνου στο πλαίσιο της κοινωνικής λαογραφίας
Authors: Χαλκίτη Φωτεινή
Published: January 2014

Η εργασία επιχειρεί να παρουσιάσει την παραγωγική δραστηριότητα των κατοίκων της Καλύμνου από τα μέσα του 19ου αι. μέχρι σήμερα στο πλαίσιο της κοινωνικής λαογραφίας. Το κυριότερο βάρος δόθηκε στην σπογγαλιεία γιατί ήταν η σημαντικότερη οικονομική δραστηριότητα στο νησί και βοήθησε να αναπτυχθούν άλλα επαγγέλματα που σχετίζονται μ’ αυτήν, επιφέροντας οικονομική άνοδο. Παράλληλα πάντως με την εξελικτική πορεία αυτής της εκμετάλλευσης, ερεύνησα και τις άλλες παραγωγικές δραστηριότητες που αναπτύχθηκαν στο νησί την ίδια περίοδο, μέσα από την ίδια οπτική γωνία. Η βασική μέθοδος που διέπει την εργασία είναι η κοινωνικοϊστορική. Συμπερασματικά: Η παραγωγική δραστηριότητα στην Κάλυμνο μπορεί να ακολουθήσει την εξελικτική της πορεία, στηριζόμενη στον πρωτογενή, δευτερογενή και τριτογενή τομέα, να κερδίσει το στοίχημα της αναπτυξιακής πορείας αξιοποιώντας ορισμένα πλεονεκτήματά της (π.χ. έχει το μοναδικό δυναμικό της Ευρώπης στην σπογγαλίεια) για αειφόρο ανάπτυξη, μέσα σε ένα κλίμα κοινωνικής συνοχής και συλλογικής προσπάθειας των φορέων και κατοίκων του νησιού.
Οι ακριβείς μεγάλες αποκλίσεις σε κατανομές με βαριές ουρές
Authors: Λουκίσσας Φώτιος
Published: January 2014

Η εργασία αυτή περιέχει την ερευνητική προσπάθεια στο πλαίσιο των ασυμπτωματικών σχέσεων των ακριβών μεγάλων αποκλίσεων για αθροίσματα τυχαίων μεταβλητών των οποίων οι κατανομές ανήκουν στην εθρύτερη κλάση των κατανομών με βαριές ουρες.Ειδικότερα, ως πρώτο αποτέλεσμα, βρίσκουμε το κάτω φράγμα της ασυμπτωματικής σχεσης των μεγάλων αποκλίσεων για τυχαία αθποίσματα μη αρνητικών τυχαίων μεταβλητών με κατανομές στην κλάση των κατανομών με μακριές ουρές.Στη συνέχεια, για τις ανεξάρτητες και ισόνομες τυχαίες μεταβλητές, μελετάμε τις κεντροποιημένες ασυμπτωματικές σχέσεις των μεγαλων αποκλίσεων για μη τυχαια αθροίσματα αλλά και για τύχαία αθροίσματα στην περιοχή των κατανομών με κυριαρχημένες ούρες.Επιπροσθέτως,για τις ανεξάρτητες και ισόνομες τυχαίες μεταβλητες, μελετάμε τις ασυμπτωματικές σχέσεις των μεγάλων αποκλίσεων για τυχαία αθροίσματα στην περιοχή των κατανομών με υποεκθετικές ούρές.Τέλος, για τις ανεξάρτητες και ισόνομες τυχαίες μεταβλητές, μελετάμε τις ασυμπτωματικές σχέσεις των μεγάλων αποκλίσεων για τυχαία αθροίσματα σε πεπερασμένο χρόνο στη περιοχή των κατανομών με υποεκθετικές ούρες.Παραπέρα, ερευνούμε την ασυμπτωματική σχέση των μεγάλων αποκλίσεων στην περιπτωση εξαρτημένων προσθετέων (ασθενώς αρνητικά εξαρτημένων).Συγκεκριμένα, βρίσκουμε το κάτω φράγμα της κεντροποιημένης ασυμπτωματικής σχέσεις των μεγάλων αποκλίσεων γι μη τυχααίααθροίσματα αλλά και για τυχαία αθροίσματα μη αρνητικών τυχαίων μεταβλητών που έχουν κατανομές με μακριές ουρές.Επιπροσθέτως, μελετάμε τις κεντροποιημένες ασυμπτωματικές σχέσεις των μεγάλων αποκλίσεων για μη τυχαία αθροίσματα στην περιοχή των κατανομών με κυριαρρχημένες ουρές για μη αρνητικές τυχαίες μετεβλητές.Τέλος, αποδεικνύουμε την ασυμπτωματική σχέση των μεγάλων αποκλίσεων για μη τυχαία αθροίσματα αλλά και για τυχαία αθροίσματα στην περιοχή της τομής των κατανομών με μακριές ουρές και των κατανομών με κυριαρχιμένες ουρές για μη αρνητικές τυχαίες μεταβλητές.Στο τελευταίο μέρος της εργασίας, δινονταί εφάρμογές των παραπάνω αποτελεσμάτων σε τρία στοχαστικά μοντέλα. Στο ανανεωτικό, στο σύνθετο ανανεωτικό και στο μοντέλο των αρνητικά συσχετισμένων πραγματοποιήσιμων ζημιών. Επιπλέον, για το σύνθετο ανανεωτικό μοντέλο δείχνουμε ότι ικανοποιεί την ασυμπτωτική σχάση των μεγάλων αποκλίσεων για μη αρνητικές τυχαίες μεταβλητές με συνεπώς μεταβαλλόμενες ουρές.
Advanced and complete functional series time-dependent ARMA (FS-TARMA) methods for the identification and fault diagnosis of non-stationary stochastic structural systems
Authors: Σπυριδωνάκος Μηνάς
Published: January 2014

Μη-στάσιμα σήματα, δηλαδή σήματα με χρονικά μεταβαλλόμενες (ΧΜ) στατιστικές ιδιότητες, απαντώνται συχνά στην επιστήμη του μηχανικού. Τυπικά παραδείγματα αποτελούν οι ταλαντωτικές αποκρίσεις κατασκευών, όπως γέφυρες με κινούμενα οχήματα, ρομποτικές διατάξεις, περιστρεφόμενες μηχανές και άλλες. Κατασκευές που χαρακτηρίζονται από ιδιότητες οι οποίες μεταβάλλονται με τον χρόνο αναφέρονται ως ΧΜ κατασκευές και η δυναμική αναγνώριση και ανάλυση τους επί τη βάση ταλαντωτικών σημάτων απόκρισης αποτελεί σημαντικό και ταυτόχρονα δύσκολο πρόβλημα. Μια σημαντική τάξη παραμετρικών μεθόδων για την επίλυση αυτού του προβλήματος βασίζεται στα συναρτησιακά χρονικά μεταβαλλόμενα μοντέλα αυτοπαλινδρόμησης κινητού μέσου όρου (FS-TARMA, Functional Series Time-Dependent Auto-Regressive Moving Average). Τα μοντέλα αυτά χαρακτηρίζονται απο ΧΜ παραμέτρους οι οποίες ακολουθούν καθοριστικό πρότυπο και κατά συνέπεια μπορούν να προβληθούν σε κατάλληλα επιλεγμένους συναρτησιακούς υποχώρους. Ως βασικός στόχος της παρούσας διατριβής ορίζεται η ανάπτυξη εξελιγμένων μεθόδων μοντελοποίησης FS-TARMA οι οποίες θα προσφέρουν σημαντικές βελτιώσεις στις υπάρχουσες προσεγγίσεις και θα βοηθήσουν στην αντιμετώπιση πρακτικών προβλημάτων που σχετίζονται τόσο με την αναγνώριση των δυναμικών χαρακτηριστικών όσο και την διάγνωση βλαβών σε ΧΜ κατασκευές. Οι συγκεκριμένοι στόχοι της διατριβής μπορούν να περιγραφούν ως ακολούθως: α) Εισαγωγή καινοτόμων προσαρμόσιμων μοντέλων FS-TARMA και ανάπτυξη κατάλληλης μεθόδου για την αποτελεσματική εκτίμηση τους. Τα νέα μοντέλα είναι προσαρμόσιμα υπό την έννοια ότι δεν βασίζονται σε προκαθορισμένες συναρτήσεις βάσης, αλλά αντιθέτως χρησιμοποιούν συναρτήσεις βάσης με εκ των προτέρων άγνωστες ιδιότητες οι οποίες μπορούν να προσαρμοστούν στα χαρακτηριστικά συγκεκριμένου σήματος. β) Ανάπτυξη διανυσματικής μεθόδου εκτίμησης μοντέλων FS-TARMA για την αναγνώριση κατασκευών μέσα από διανυσματικά σήματα ταλαντωτικής απόκρισης. Ανάπτυξη αποδοτικών εργαλείων τόσο για το πρόβλημα εκτίμησης των παραμέτρων όσο και της επιλογής της δομής του μοντέλου. γ) Εισαγωγή στατιστικής μεθόδου για την διάγνωση βλαβών σε ΧΜ κατασκευές μέσω μοντέλων FS-TAR. δ) Παρουσίαση μιας διεξοδικής επισκόπησης των μοντέλων FS-TARMA η οποία καλύπτει τόσο θεωρητικά όσο και πρακτικά ζητήματα των προβλημάτων εκτίμησης των παραμέτρων και επιλογής της δομής των μοντέλων. Η αποτελεσματικότητα των μοντέλων και των μεθόδων που αναπτύσσονται σε κάθε κεφάλαιο αυτής της διατριβής διερευνάται µέσω της εφαρµογής τους τόσο σε αριθµητικές όσο και πειραµατικές µελέτες και συγκρίσεις µε υπάρχουσες µη-στάσιµες µεθόδους αναγνώρισης σηµάτων. Τα αποτελέσματα της εργασίας αυτής επιδεικνύουν την ικανότητα των νέων μοντέλων να παρέχουν εξαιρετικά ακριβείς αναπαραστάσεις ΧΜ κατασκευών κατάλληλων τόσο για την δυναμική ανάλυση όσο και για την διάγνωση βλαβών σε αυτές.
Διαμόρφωση στρατηγικής εμβολιασμού έναντι λοιμωδών νοσημάτων σε φοιτητές επιστημών υγείας
Authors: Τριανταφυλλίδου Αντιγόνη
Published: January 2014

Background: Healthcare students (HCS) are at risk of contracting and transmitting infectious diseases in the hospital setting. Aim: The aim of this study was to evaluate the vaccination history of HCS and their serologic immunity against vaccine-preventable disease in order to determine the most appropriate vaccination strategy. Methods: This prospective cohort study took place in a university children΄s hospital in Athens, Greece. HCS were recruited during April through November 2007. Information obtained during personal interviews included demographic data and the history of varicella, measles, mumps, rubella and HAV or HBV infection.The vaccination history and documentation of disease were abstracted from medical records. Serum antibodies against the above-mentioned viral agents were determined by ELISA. HCS who were seronegative and those with immunization gaps were referred to local vaccination clinics, and compliance with recommendations was assessed 3 months later. Results: A total of 187 HCS were recruited, 131 (70,1%) of whom provided complete documentation of vaccination history. Adequate immunity against diphtheria and tetanus was documented for 55 (37,2%) and 73 (49,3%) of the 148 participants, respectively, whereas age-appropriate vaccination against pertussis, diphtheria, tetanus and poliomyelitis was noted for 138 (93,2%), 147 (99,3%), 147 (99,3%) and 147 (99,3%) students, respectively. Of 185 HCS, 171 (92,4%)were immune to varicella. Of 182 HCS, 179 (98,4%) were immune to measles, 163 (89,6%) were immune to mumps, and 176 (96,7%) were immune to rubella. Of 179 HCS, 151 (84,4%) were immune to HBV. Of 178 HCS, 26(14,6%) were immune to HAV. Antibodies (≥10 mIU/ml) to HbsAg were detected for 151 (84,4%) of 179 HCS,and antibodies (>10mIU/ml) to HAV were detected for 26 (14,6%) of 178 HCS. To ensure the adequate protection of healthcare students, our options include blind immunization of everyone who has missing or incomplete vaccine records or selective vaccination after serologic confirmation of susceptibility.Selecting the most cost-effective strategy depends on the proportion of healthcare students with serologic immunity and on the costs of screening and vaccination.In our hospital setting, the post screening approach would be the most cost-effective strategy for providing immunity against all vaccine-preventable diseases examined in the present study, with the exeption of hepatitis A virus,for which blind immunization would be more economical. The necessary vaccines should be administered at the place of examination and free of charge.Conclusions: We have determined that there are a certain proportion of healthcare students who are susceptible to certain vaccine-preventable diseases. The development of an appropriate vaccination strategy is required to decrease the risk of transmission in a hospital setting.
Επίδραση πρόδρομων συμπτωμάτων και ψυχοκοινωνικής λειτουργικότητας στην εξέλιξη των ψυχωτικών διαταραχών
Authors: Μπακόλα Ευαγγελία
Published: January 2014

Σκοπός: Η διερεύνηση της σχέσης μεταξύ της προνοσηρής και πρόδρομης φάσης και των κλινικών εκδηλώσεων των ψυχωτικών διαταραχών σχετίζεται με την κατανόηση της παθοφυσιολογίας της ψύχωσης και με την καλύτερη αντιμετώπιση της διαταραχής. Βασικός στόχος της παρούσας έρευνας είναι η αναδρομική μελέτη της πρόδρομης συμπτωματολογίας των ψυχωτικών διαταραχών και της σχέσης της με τη βαρύτητα της ψυχοπαθολογίας στην ψυχωτική φάση της διαταραχής. Επίσης, εξετάστηκε η επίδραση παραγόντων της ψυχοκοινωνικής λειτουργικότητας του ατόμου στην εξέλιξη των ψυχωτικών διαταραχών. Μέθοδος: Σε 60 ψυχωτικούς ασθενείς με διάρκεια νόσου έως 5 έτη και σε 60 μέλη της οικογένειάς τους χορηγήθηκε η κλίμακα SOPS για τον προσδιορισμό των πρόδρομων συμπτωμάτων. Επίσης, για την εκτίμηση της παρούσας ψυχικής κατάστασης χορηγήθηκε στους ασθενείς η κλίμακα αξιολόγησης θετικών και αρνητικών συμπτωμάτων της σχιζοφρένειας PANSS, η κλίμακα σφαιρικής κλινικής εκτίμησης CGI- Severity Scale και η κλίμακα της κατάθλιψης MADRS. Επιπλέον, ελήφθησαν πληροφορίες από τον ιατρικό φάκελο του ασθενή, από το βιβλιάριο υγείας του παιδιού (Υπουργείο Υγείας και Πρόνοιας) και τους ελέγχους σχολικής επίδοσης στο δημοτικό, γυμνάσιο και λύκειο.Αποτελέσματα: Βρέθηκε ότι όλοι οι ασθενείς εμφάνισαν πρόδρομα συμπτώματα 21,5 μήνες κατά μέσο όρο πριν την έναρξη της ψυχωτικής διαταραχής. Oι γυναίκες παρουσίασαν στατιστικώς σημαντικά μεγαλύτερης βαρύτητας πρόδρομα συμπτώματα συγκριτικά με τους άντρες (p<0,05). Τα αρνητικά πρόδρομα συμπτώματα συσχετίστηκαν θετικά με τα αρνητικά συμπτώματα της PANSS. Η σημαντική (p<0,001) πτώση της σχολικής βαθμολογίας από το γυμνάσιο στο λύκειο συσχετίστηκε θετικά με τα πρόδρομα συμπτώματα.Συμπεράσματα: Διαπιστώθηκε ότι το είδος και η βαρύτητα των πρόδρομων συμπτωμάτων καθώς και διάφοροι παράγοντες της ψυχοκοινωνικής λειτουργικότητας του ατόμου μπορεί να επηρεάσουν το είδος και τη βαρύτητα της ψυχοπαθολογίας της ψυχωτικής φάσης.
Η εκπαίδευση στη Βέροια, από την κοινότητα στο κράτος
Authors: Πυρινός Δημήτριος
Published: January 2014

Καθώς η ελληνική κοινότητα Βέροιας πέρασε από την οθωμανική κυριαρχία στην ελληνική κρατική διοίκηση, συνέβησαν πολλαπλές και αλληλένδετες αλλαγές σε πολιτικό, δημογραφικό, κοινωνικό και οικονομικό επίπεδο. Παράλληλα έλαβαν χώρα οι δημογραφικές και διοικητικές αλλαγές στη σχολική εκπαίδευση, οι οποίες στην παρούσα μελέτη, αναδεικνύουν τις επιπτώσεις της μετάβασης από την κοινοτική αυτοδιοικούμενη στην κρατική συγκεντρωτική οργάνωση. H συνεχής καταγραφή των δεδομένων του μαθητικού πληθυσμού για σαράντα έτη, πριν και μετά το 1912, αποτυπώνει δυναμικά εκπαιδευτικές διαδικασίες καθώς και κοινωνικές και οικονομικές δομές. Από τις περιγραφές των συνεδριάσεων της σχολικής διοίκησης ανιχνεύονται τα γεγονότα και οι πρακτικές της διοικητικής μετάβασης από το κοινοτικό καθεστώς στον κρατικό μηχανισμό. Η μελέτη αναδεικνύει ότι το εκπαιδευτικό σύστημα της αστικής ελληνικής κοινότητας της Βέροιας, κατά την ύστερη οθωμανική περίοδο, είχε υψηλό επίπεδο οργάνωσης και λειτουργίας και επιβίωσε μέσα στο κρατικό σύστημα εκπαίδευσης για τουλάχιστον δύο δεκαετίες. Η εργασία πραγματοποιήθηκε σε τρία στάδια, όπου στο πρώτο έγινε η συλλογή των δεδομένων και πληροφοριών, στο δεύτερο η στατιστική επεξεργασία και η δημιουργία δευτερογενών πινάκων και στο τελικό η συσχέτιση των ευρημάτων με πολιτικά και κοινωνικά γεγονότα. Στο βαθμό που επέτρεψαν τα δεδομένα, έγιναν συγκρίσεις, αναδείχθηκαν ομοιότητες ή διαφορές και εντοπίστηκαν οι σταδιακές αλλαγές ή οι αιφνίδιες τομές: Το μαθητικό δυναμικό πολλαπλασιάστηκε και η άνοδος αυτή προήλθε από την εκπαιδευτική πολιτική του ελληνικού κράτους. O αριθμός των μαθητών που διέκοπταν τις σπουδές μειώθηκε ενώ υψηλότερη καταγράφηκε η γενική βαθμολογία. Αποτελεσματική ήταν η αποκατάσταση των προσφύγων μαθητών οι οποίοι ενσωματώθηκαν άμεσα στο σχολικό σύστημα και είχαν τις καλύτερες επιδόσεις σε βαθμολογία και διαγωγή. Το ποσοστό φοίτησης των κοριτσιών στη μέση βαθμίδα παρέμεινε σε χαμηλό επίπεδο. Τα διδασκόμενα μαθήματα ήταν από τα σημεία όπου η κοινοτική εκπαίδευση έδειξε ότι πλησίαζε περισσότερο στις απαιτήσεις της ευρύτερης κοινωνίας. Η λειτουργία νηπιαγωγείου, θεσμός ανεφάρμοστος ακόμη στο κράτος, ενισχύει θετικά το αυτοδιοίκητο σύστημα. Η διοικητική μετάβαση συνάντησε δικαιολογημένες αντιστάσεις αφού δημιούργησε προβλήματα ασυνήθιστα για την τοπική πραγματικότητα. Το πλήθος των εμπλεκόμενων κρατικών φορέων και νομοσχεδίων δεν άλλαξε θεαματικά την κοινοτική πραγματικότητα. Το κράτος δεν έμεινε ανεπηρέαστο από τα θετικά σημεία της κοινοτικής εκπαίδευσης.
Σύνθεση και χαρακτηρισμός υβριδικών δομών νανοκρυστάλλων με ρυθμιζόμενες ιδιότητες
Authors: Κωστοπούλου Αθανασία
Published: January 2014

Η σημαντική πρόοδος στη σύνθεση κολλοειδών ανόργανων νανοκρυστάλλων έχει επιτρέψει και την αξιοποίησή τους σε διάφορες εφαρμογές από την ηλεκτρονική μέχρι τη βιοιατρική. Αξιοσημείωτη πρόοδος στις συνθέσεις νανοκρυστάλλων έχει οδηγήσει στη δυνατότητα παρασκευής υβριδικών νανοκρυστάλλων όχι μόνο μιας φάσης, αλλά και συνδυασμού διαφορετικών υλικών. Σε αυτήν την κατεύθυνση, η διατριβή αυτή παρουσιάζει την ανάπτυξη με μεθόδους κολλοειδούς χημείας και το χαρακτηρισμό μιας δευτερογενούς δομής που έχει σχηματιστεί από αυτοοργάνωση νανοκρυστάλλων (νανοσυσσωμάτωμα) και μιας υβριδικής ετεροδομής πολλαπλών υλικών. Το νανοσυσσωμάτωμα είναι χαμηλής κυτταροτοξικότητας και προέκυψε από αυτοοργάνωση μικρών νανοκρυστάλλων Fe2O3. Στα υδατικά τους διαλύματα είναι σιδηριμαγνητικά και αποτελούνται από κρυσταλλογραφικά προσανατολισμένους νανοκρυστάλλους. Το κολλοειδές διάλυμα των νανοσυσσωματωμάτων λειτουργεί επίσης ως ελεγχόμενος φωτονικός κρύσταλλος υπό την εφαρμογή ενός κατάλληλου μαγνητικού πεδίου. Επιπλέον, παρουσιάζεται η δυνατότητα χρήσης τους στη βιοιατρική διάγνωση (MRI) και θεραπεία (μαγνητική υπερθερμία). Λόγω των ρυθμιζόμενων μαγνητο-δομικών χαρακτηριστικών τους, βελτιώνεται ο λόγος όγκου του μαγνητικού υλικού μέσα στα νανοσυσσωματώματα και ο οποίος επιφέρει σημαντική βελτίωση του εγκάρσιου NMR ρυθμού των πρωτονίων (4-5 φορές υψηλότερος από το εμπορικά διαθέσιμο σκιαγραφικό μέσο Endorem®) και της τιμής της ειδικής απώλειας ισχύος σε σχέση με άλλες δημοσιευμένες δομές. Η υβριδική ετεροδομή αποτελείται από νανοράβδους ZnO ομοιόμορφα καλυμμένες με νανοκρυστάλλους πυρήνα-κελύφους Fe@FexOy, ελεγχόμενου μεγέθουςΤο δι-λειτουργικό (διαταινιακή φωτοφωταύγεια στο υπεριώδες και σιδηρομαγνητισμός σε θερμοκρασία δωματίου) υλικό που χαρακτηρίζεται από εκτεταμένη επικάλυψη της επιφάνειας με μικρές περιοχές Fe@FexOy, η σύζευξη στη διεπιφάνεια μεταξύ του πυρήνα-Fe και του κελύφους-FexOy εμφανίζει φαινόμενα πόλωσης λόγω ανταλλαγής από παγωμένα σπιν στην οριακή αυτή επιφάνεια. Στην περίπτωση μικρότερης πυκνότητας κάλυψης από μεγαλύτερες περιοχές Fe@FexOy, η εξέλιξη του φαινομένου Kirkendall μεταξύ του πυρήνα και του κελύφους μειώνει την ανισοτροπία σύζευξης λόγω ανταλλαγής. Επιπλέον οι αλληλεπιδράσεις στη διεπιφάνεια ZnO-Fe@FexOy αυξάνονται με το βαθμό κάλυψής της και η ύπαρξη τάσεων προκαλεί μετατόπιση της κορυφή της UV φωτοφωταύγειας σε μικρότερα μήκη κύματος.
Κτιριακά περιβλήματα διπλής καμπυλότητας
Authors: Αναστασίου Στέφανος
Published: January 2014

Μέχρι σήμερα, οι όψεις διπλής καμπυλότητας αποτελούσαν μια κατά παραγγελία διαδικασία κάθε φορά η οποία ήταν ιδιαιτέρως χρονοβόρα και δαπανηρή. Στόχος της παρούσας έρευνας είναι η δημιουργία μιας μεθοδολογίας για την κατασκευή κτιριακών περιβλημάτων διπλής καμπυλότητας. Για τους σκοπούς της παρούσας διατριβής δημιουργήθηκε ένα αντιπροσωπευτικό μοντέλο των μορφών διπλής καμπυλότητας. Βάσει αυτού, έγινε δυνατή η μελέτη όλων των πτυχών που επηρεάζουν τέτοιες δομές και προτάθηκαν λύσεις για κάθε βήμα. Οι διάσπαρτες σκέψεις οι οποίες ήταν μεμονωμένες μέχρι τώρα έχουν εξεταστεί και έχουν περιγραφεί ως σύνολο και συγκεντρώνονται σε ένα ενιαίο σώμα. Ο σχεδιασμός της αρχικής ιδέας σε συνδυασμό με τη γνώση των κατασκευαστικών δομών και των διαθέσιμων στην αγορά υλικών, στοχεύει στην δημιουργία ενός αρτίου αισθητικά και κατασκευαστικά, περιβλήματος. Η παρούσα διατριβή φιλοδοξεί να υποβοηθήσει την οικοδομική βιομηχανία ώστε να προωθήσει τεχνικές τυποποίησης των μερών που μπορούν να χρησιμοποιηθούν για τα περιβλήματα διπλής καμπυλότητας, όπως αντίστοιχα υπάρχουν για τα επίπεδα περιβλήματα. Η τυποποίηση αναμένεται να μειώσει σημαντικά το κόστος κατασκευής και να απλοποιήσει τις μεθόδους υλοποίησης, αυξάνοντας τα κίνητρα εφαρμογής τέτοιου είδους περιβλημάτων.
Removal of inorganic and organic toxic substances from aqueous solutions by microbial processes
Authors: Aryal Mahendra
Published: January 2014

Mελετήθηκε η απομάκρυνση αρσενικού As(V) (III), As(V), Cr(III), Cr(VI), Fe(III), Cu(II) και φωσφορικών από υδατικά διαλύματα χρησιμοποιώντας τους μικροοργανισμούς Staphylococcus xylosus, Arthrobacter strain Sphe3, Pseudomonas sp., Mycobacterium sp. και Bacillus sphaericus. Σε όλες τις περιπτώσεις έγινε κινητική και θερμοδυναμική μελέτη της βιορόφησης και εφαρμόσθηκαν οι αντίστοιχες εξισώσεις. Στα πλαίσια της διατριβής, μελετήθηκε, επίσης, η βιοαποικοδόμηση οργανικών τοξικών ενώσεων και συγκεκριμένα του φαινανθρενίου και πυρενίου. Η διαλυτοποίηση των φαινανθρενίου και πυρενίου πραγματοποιήθηκε με Tween-20, Tween-80 και Triton-X-100 σε διάφορες συγκεντρώσεις. Τα αποτελέσματα έδειξαν ότι η διαλυτότητα των δύο υδρογονανθράκων αυξάνεται γραμμικά με την αύξηση της συγκέντρωσης των επιφανειοδραστικών ουσιών. Στο φαινανθρένιο και πυρένιο η αποικοδόμηση παρουσία του Tween-20 και Tween-80 ήταν σημαντική, σε σχέση με την παρουσία του Triton X-100.
Συγκρότηση και εξέλιξη μιας ευρωπαϊκής δημόσιας πολιτικής
Authors: Χρυσομαλλίδης Χαράλαμπος
Published: January 2014

Η πολιτική έρευνας και τεχνολογίας βρίσκεται σταθερά στον πυρήνα των δράσεων της Ε.Ο.Κ./Ε.Ε., ως ένας τεχνικός τομέας με εξωστρεφή χαρακτηριστικά που ευνοούν τη διεθνή συνεργασία, ενώ τα τελευταία χρόνια βρίσκεται στο επίκεντρο της συζήτησης σχετικά με την οικονομία της γνώσης. Η δυναμική που παρατηρείται γύρω από την ερευνητική και τεχνολογική πολιτική είναι ένα σύγχρονο ζήτημα για την ευρωπαϊκή ενοποίηση που εντοπίζεται χρονικά στις αρχές της δεκαετίας του ’00, όταν δηλαδή συνδέθηκε ο συγκεκριμένος χώρος πολιτικής με την αναπτυξιακή στρατηγική και τις σχετικές πρωτοβουλίες της Ε.Ε. Η κινητικότητα που παρατηρείται εμφανίζει ιδιαίτερο δυναμισμό, αν ληφθεί υπόψη η κατανομή των πόρων του κοινοτικού προϋπολογισμού, ακόμη και σε σχέση με τις παραδοσιακά «μεγάλες» πολιτικές της Ε.Ε., την Κοινή Αγροτική Πολιτική και την πολιτική για τη συνοχή. Η διατριβή εξετάζει τη δυναμική και τους παράγοντες που οδήγησαν σε αυτή την εξέλιξη και πιο συγκεκριμένα στη Στρατηγική της Λισαβόνας το 2000 και την ενίσχυση του ειδικού βάρους της έρευνας και της τεχνολογίας στη σύγχρονη κοινοτική πολιτική ημερήσια διάταξη, διερευνώντας καταρχάς το ρόλο των ευρωπαϊκών πολυεθνικών επιχειρήσεων υψηλής τεχνολογίας. Παρά τις συγκεκριμένες εξελίξεις όμως, το αντικείμενο της ερευνητικής και τεχνολογικής πολιτικής της Ε.Ε. παραμένει μονομερές και σχεδόν προσηλωμένο στη χρηματοδότηση ερευνητικών έργων, οπότε το δεύτερο βασικό ερώτημα της διατριβής αφορά το εάν μπορεί να γίνει η κοινοτική πολιτική έρευνας και τεχνολογίας μια ολοκληρωμένη ευρωπαϊκή πολιτική. Σε αυτό το πλαίσιο εξετάζουμε τους λόγους για τους οποίους η κοινοτική πολιτική διατηρεί τα σημερινά χαρακτηριστικά, παραμένει η υπάρχουσα ισορροπία στην άσκηση της πολιτικής, καθώς και η απροθυμία ανάθεσης μεγαλύτερης αρμοδιότητας στο κοινοτικό επίπεδο -δυνητικά προς χάριν της αποδοτικότητας της πολιτικής- εφαρμόζοντας τελικά την πρακτική της ανοιχτής μεθόδου συντονισμού.
Επίδραση του οικονομικού και κοινωνικού περιβάλλοντος στη διάχυση των τεχνολογιών πληροφορικής και επικοινωνιών
Authors: Κυριακίδου Βάγια
Published: January 2014

Στην παρούσα διδακτορική διατριβή, μελετάται η επίδραση του οικονομικού και κοινωνικού περιβάλλοντος στη διάχυση των τεχνολογιών πληροφορικής και επικοινωνιών (ΤΠΕ). Αρχικά, παρουσιάζεται ένα θεωρητικό πλαίσιο για την ανάπτυξη επιχειρηματικών σχεδίων εκμετάλλευσης οπτικών δικτύων, μαζί με μία ανάλυση πληθυσμιακών περιορισμών που αναφέρεται στην Ελλάδα. Στη συνέχεια εξετάζεται η πορεία της διείσδυσης των ευρυζωνικών υπηρεσιών σε Ευρωπαϊκές χώρες και για το λόγο αυτό αναπτύσσεται ένα μέτρο προσέγγισης της διαδικασίας σύγκλισης των χωρών που συμμετέχουν στην ανάλυση. Μέσα από μία μη-παραμετρική ανάλυση μεταξύ ευρυζωνικής διείσδυσης και κοινωνικο-οικονομικών παραμέτρων προκύπτει ότι η επίδραση των παραμέτρων εξαρτάται από το επίπεδο της ευρυζωνικότητας. Επιπλέον, εισάγεται μία νέα μετρική, η «αξιοποίηση του δυναμικού των δικτύων επικοινωνιών», συναρτήσει δημόσιων πρακτικών για την ενίσχυση των νέων τεχνολογιών και εκτιμάται η επίδραση της μετρικής αυτής σε μία σειρά κοινωνικό-οικονομικών παραμέτρων. Ακολούθως, αναπτύσσεται ένας νέος δείκτης, ο βαθμός της ωριμότητας των τεχνολογιών πληροφορικής και επικοινωνιών. Μέσα από τον υπολογισμό του δείκτη προκύπτει μία κατάταξη για τις αναπτυγμένες και αναπτυσσόμενες χώρες, αναδεικνύοντας τις βέλτιστες πρακτικές. Τέλος, πραγματοποιείται μία αιτιακή ανάλυση μεταξύ του οικονομικού επιπέδου και του επιπέδου διείσδυσης της ευρυζωνικότητας σε ένα μεγάλο αριθμό χωρών.
Μηχανιστικές και υπολογιστικές μελέτες καταλυτικών αντιδράσεων με πλειάδες των στοιχείων μετάπτωσης
Authors: Τσακίρογλου Μεταξία
Published: January 2014

Στη διατριβή αυτή μελετούμε με την βοήθεια DFT υπολογισμών την αντίδραση πρωτονίωσης του μη γεφυρωμένου τετραπλού δεσμού μετάλλου – μετάλλου του ανιόντος [Mo2Cl8]4- προς το σχηματισμό τριπλού δεσμού μετάλλου-μετάλλου στο τριπλά γεφυρωμένο υδρίδιο του [Mo2(μ-H)(μ-Cl)2Cl6]3-. Τα αντιδρώντα, προϊόντα, ενδιάμεσα και οι μεταβατικές καταστάσεις προσδιορίζονται με βάση την ενέργεια της δυναμικής επιφάνειας. Οι υπολογισμοί γίνονται τόσο απουσία όσο και παρουσία διαλύτη. Υπολογίζονται τα πλήρη προφίλ των αντιδράσεων, ενώ γίνονται συγκρίσεις με τα αντίστοιχα πειραματικά δεδομένα. Με τον τρόπο αυτόν διαλευκάνεται ο μηχανισμός της αντίδρασης. Ο μηχανισμός αυτός περιλαμβάνει δυο στάδια. Κατά το πρώτο στάδιο, που είναι το στάδιο που είναι και το καθοριστικό για την ταχύτητα της αντίδρασης στάδιο, έχουμε την μεταφορά ενός Η+ από ένα οξώνιο στον τετραπλό δεσμό. Το δεύτερο στάδιο, περιλαμβάνει μια εσωτερική αναδιάταξη των ατόμων χλωρίου, η οποία είναι πολύ πιο γρήγορη σε σχέση με το πρώτο στάδιο. Οι ενέργειες ενεργοποίησης υπολογίσθηκαν κατά μέσον όρο στα 19kcal/mol και βρίσκονται σε πλήρη συμφωνία με τα πειραματικά δεδομένα.
Ανάπτυξη και χαρακτηρισμός προηγμένων υλικών για νανοδιατάξεις
Authors: Παππάς Σπυρίδων
Published: January 2014

Το αντικείμενο της παρούσας Διδακτορικής Διατριβής είναι η ανάπτυξη και ο χαρακτηρισμός προηγμένων υλικών για εφαρμογές σε νανοδιατάξεις. Στα πλαίσια αυτής, επικεντρωθήκαμε στην ανάπτυξη και μελέτη μαγνητικών και ημιαγωγικών λεπτών υμενίων που βασίζονται σε οξείδια παραδοσιακών μετάλλων και ημιαγωγών. Ο μαγνητικός και οπτικός χαρακτηρισμός των υλικών αυτών υπό τη μορφή της νανοδομής του λεπτού υμενίου, αποκαλύπτουν νέες ιδιότητες με εξαιρετικά μεγάλο τεχνολογικό ενδιαφέρον. Πιο συγκεκριμένα, έγινε καταρχήν ανάπτυξη πολυστρωματικών μαγνητικών υμενίων Ni/NiO, μονοστρωματικών ημιαγωγικών υμενίων Cu2O, CuO και NiO, όπως επίσης και μονοστρωματικών άμορφων μονωτικών υμενίων SiOx με ή και χωρίς ενσωματωμένες κβαντικές τελείες Si. Για κάθε σειρά υμενίων από τις κατηγορίες αυτές, έγινε μελέτη των μαγνητικών ή/και των οπτικών τους ιδιοτήτων. Τα υμένια Ni/NiO αναπτύχθηκαν σε διαφορετικά υποστρώματα με τη χρήση μιας μόνο κεφαλής magnetron sputtering και της μεθόδου της φυσικής οξείδωσης. Η διαστρωμάτωση του υλικού και η επαναληψιμότητα της μεθόδου αποδείχθηκαν εξαιρετικής ποιότητας. Για υμένια Ni/NiO με διαφορετικό πάχος στρώματος Ni έγινε εκτεταμένη μελέτη της εξάρτησης της μαγνήτισης και της ανισοτροπίας από τη θερμοκρασία. Βρέθηκε ότι τα υμένια με λεπτά στρώματα Ni εμφανίζουν τάση για κάθετη μαγνητική ανισοτροπία, η οποία προέρχεται από την υπολογίσιμη θετική ανισοτροπία επιφανείας που επιδεικνύουν αυτά. Τα ημιαγωγικά υμένια οξειδίων του Cu και του Νi αναπτύχθηκαν μετά από οξείδωση υμενίων των αντίστοιχων μεταβατικών μετάλλων. Τα άμορφα μονωτικά υμένια SiOx αναπτύχθηκαν με τη τεχνική της “reactive” ιοντοβολής. Στη συνέχεια, μέρος αυτών οξειδώθηκε πλήρως μετά από θέρμανση σε θερμοκρασία 950 οC και σε περιβάλλον αέρα, ενώ κάποια άλλα υποβλήθηκαν σε θερμική αποσύνθεση μετά από θέρμανση σε συνθήκες κενού στους 1000 οC. Με τη διαδικασία της θερμικής αποσύνθεσης, όπως αποδεικνύουν και οι εικόνες ηλεκτρονικής μικροσκοπίας, σχηματίζονται νανοκρύσταλλοι Si ενσωματωμένοι σε άμορφη μήτρα οξειδίου του Si. Για τα υμένια των οξειδίων του Cu και του Ni μελετήθηκαν με τη χρήση της φασματοσκοπίας UV-VIS τα φαινόμενα κβαντικού περιορισμού που παρουσιάζουν αυτά. Βρέθηκε ότι σε κάθε περίπτωση εμφανίζεται μετατόπιση της ακμής απορρόφησης προς μεγαλύτερες ενέργειες, καθώς το πάχος του υμενίου μειώνεται και γίνεται συγκρίσιμο με την εξιτονική ακτίνα Bohr του αντίστοιχου υλικού. Τα υμένια SiOx βρέθηκε ότι μετά από τη διαδικασία της θερμικής τους αποσύνθεσης παρουσιάζουν φωτοφωταύγεια, η οποία προέρχεται από τις εξιτονικές επανασυνδέσεις στις κβαντικές τελείες Si που εμπεριέχονται σ’ αυτά. Από την εργασία στα πλαίσια αυτής της Διατριβής, διαπιστώνουμε ότι μπορούμε να μεταβάλλουμε τις ιδιότητες παραδοσιακών υλικών, όπως είναι για παράδειγμα τα μέταλλα, οι κλασσικοί ημιαγωγοί και τα οξείδια αυτών, όταν αυτά αναπτύσσονται υπό τη μορφή νανοδομών. Οι νανοδομές αυτές μπορεί να εμφανίζουν εξαιρετικό ενδιαφέρον για εφαρμογές σε νανοδιατάξεις με καινούργιες αλλά κι εντελώς ελεγχόμενες ιδιότητες.
Σύγχρονες τεχνικές ανάλυσης και σύνθεσης φωνής και ομιλίας με τη χρήση οπτικών και ακουστικών πληροφοριών
Authors: Αβδελίδης Κωνσταντίνος
Published: January 2014

Στόχος της παρούσας διατριβής αποτελεί η μελέτη τεχνικών μεθόδων που αφορούν την επεξεργασία πληροφορίας που σχετίζεται με την δια του προσώπου οπτικοακουστική επικοινωνία.Κατόπιν μελέτης των διαφορετικών προσεγγίσεων, οι οποίες αναφέρονται σε ανατομικούς, νευρολογικούς, σημειολογικούς, συναισθηματικούς και συστημικούς παράγοντες επιρροής, το ακριβές αντικείμενο προσδιορίστηκε στο επίπεδο του αμιγώς γλωσσικού περιεχομένου. Σε σχέση με το τελευταίο, προδιαγράφηκαν λεπτομερώς τα χαρακτηριστικά ενός δείγματος ελέγχου φυσικών ομιλητών κατάλληλου για ανάλυση της γραπτής απεικόνισης καθώς και των ακουστικού και οπτικού ερεθίσματος. Αρχικά, για τη γραπτή απεικόνιση προτείνεται μια καινοτομική αναπαράσταση φωνητικής μεταγραφής από έναν ακρυλικό κατευθυντικό γράφο αντί της κλασσικής σειριακής ακολουθίας φωνητικών συμβολών. Η προτεινόμενη μεθοδολογία εφαρμόστηκε για την περίπτωση της νέας ελληνικής γλώσσας για την οποία δημιουργήθηκε ένα σύστημα βασισμένο σε κανόνες μεταγραφής.Στη συνέχεια, για το ακουστικό ερέθισμα προτείνονται δύο μέθοδοι ασαφούς κατάτμησης του αντίστοιχου ηχητικού σήματος. Η σχεδίαση αυτών βασίζεται αφενός στην αποτύπωση των μηχανικών χαρακτηριστικών του φωνητικού σωλήνα στο πεδίο των ηχητικών χαρακτηριστικών και αφετέρου στο γεγονός της επανάληψης ομοίων ακουστικών προτύπων κατά μήκος της εκφώνησης ενός αυτοτελούς γλωσσικού μηνύματος. Ιδιαίτερο χαρακτηριστικό των μεθόδων αυτών αποτελεί η απουσία φάσης εκπαίδευσης καθώς και η δυνατότητα αξιοποίησης της πιθανώς υπάρχουσας πληροφορίας φωνητικής μεταγραφής με τη χρήση φωνολογικών διακριτικών χαρακτηριστικών.Επιπλέον, για το οπτικό ερέθισμα προτείνεται μια μεθοδολογία για την εξαγωγή κανονικοποιημένων απεικονίσεων της περιοχής των ορατών αρθρωτών κατά την ομιλία μέσω τεχνικών επεξεργασίας εικόνας. Η πρόταση περιλαμβάνει την παραγοντοποίηση του αφινικού μετασχηματισμού με τη χρήση τετραδονίων σε συνδυασμό με την τεχνική ενός βασικού πλαισίου. Στην υποδομή αυτή προτείνεται μια σειρά μεθόδων που στοχεύουν στην ανάσχεση του προσθετικού σφάλματος εντοπισμού και την εκτίμηση τρισδιάστατου βάθους ενός πλήθους χαρακτηριστικών σημείων, αποσκοπώντας στην εκτίμηση των παραμέτρων θέσης κεφαλιού για σε κάθε καρέ. Το σύνολο της μεθοδολογίας ολοκληρώνεται με την αξιοποίηση των τελευταίων από έναν αλγόριθμο απομόνωσης της απεικόνισης των ορατών αρθρωτών.Ακολούθως, παρουσιάζονται αποτελέσματα αξιολόγησης των προτάσεων με τη χρήση δείγματος οπτικοακουστικών καταγραφών φυσικών ομιλητών από DVB-T μεταδόσεις εκφωνήσεων νυχτερινών δελτίων ειδήσεων. Παρουσιάζεται επίσης μια πρωτότυπη διεπαφή υλοποίησης, η οποία αναπτύχθηκε με στόχο την ικανοποίηση των τρεχόντων αλλά και μελλοντικών αναγκών φιλοξενίας δείγματος, χαρακτηρισμού των αποσπασμάτων καθώς και της απαιτούμενης διαλειτουργικότητας των μεθόδων. Τέλος, γίνεται μνεία στη δυνατότητα σύνθεσης του συνόλου των προτάσεων ενώ περιγράφεται η πορεία προς τη δημιουργία ενός μοντέλου εκτίμησης κίνησης ορατών αρθρωτών κατά την εκφορά γλωσσικών μηνυμάτων.
Η προγνωστική και προβλεπτική σημασία της συν-έκφρασης των γονιδίων HER-2 και τοποϊσομεράσης 2Α σε ασθενείς με καρκίνο του μαστού
Authors: Ξανθάκης Ιωάννης
Published: January 2014

Το γονίδιο HER2 έχει καθιερωθεί ως ένας σημαντικός βιολογικός δείκτης για τη θεραπεία με trastuzumab, και πιθανώς με άλλους παράγοντες, όπως η paclitaxel και οι anthracyclines, σε ασθενείς με καρκίνο μαστού. Η συσχέτιση της κατάστασης των γονιδίων HER2/TOP2A και της παρουσίας επαύξησης του κεντρομεριδίου 17 (CEN17), με την έκβαση των ασθενών, μετά από συμπληρωματική θεραπεία με ανθρακυκλίνες, με ή χωρίς paclitaxel, δεν έχει διευκρινιστεί. Κύβοι παραφίνης από 1031 ασθενείς με υψηλού κινδύνου χειρουργήσιμο καρκίνο μαστού, που έλαβαν μέρος σε δύο διαδοχικές μελέτες φάσης ΙΙΙ, ελέγχθηκαν σε κεντρικό εργαστήριο με FISH για την ενίσχυση των γονιδίων HER2/TOP2A και την επαύξηση CEN17 (CEP17 ιχνηθέτες). Η ενίσχυση του HER2 και TOP2A ορίστηκε ως ο λόγος γονιδίου/ CEN17≥2.2 και ≥2.0 αντίστοιχα ή ως αριθμός γονιδιακών αντιγράφων >6. Στο 23% των ασθενών διαπιστώθηκε ενίσχυση του HER2, ενώ ενίσχυση του TOP2A διαπιστώθηκε στο 10.1%. Συνολικά 41.8% των ασθενών με ενίσχυση του HER2 εμφάνισαν ταυτόχρονα ενίσχυση του TOP2A. Η διάμεσος (εύρος) επαύξηση του HER2, TOP2A και CEN17 βρέθηκαν 2.55 (0.70-45.15), 2.20 (0.70-26.15) και 2.00 (0.70-26.55) αντίστοιχα. Σαράντα της εκατό των όγκων είχαν επαύξηση του γονιδίου CEN17 (51% αυτών με HER2 ενίσχυση). Προσαρμόζοντας το πρότυπο COX στις ομάδες θεραπείας, η ενίσχυση του HER2, η ενίσχυση του TOP2A, η επαύξηση του CEN17 και η ταυτόχρονη ενίσχυση του λόγου HER2/TOP2A δε βρέθηκε να σχετίζονται ούτε με την υποτροπή, ούτε με το θάνατο. Συμπληρωματικά, HER2, TopoIIa, ER/PgR και η έκφραση του μιτωτικού Ki67 εκτιμήθηκαν με ανοσοϊστοχημεία (IHC) και οι ασθενείς κατατάχθηκαν ανάλογα με τον ανοστοϊτοχημικό τους φαινότυπο. Η θεραπεία περιελάμβανε χημιοθεραπέια βασισμένη στην epirubicin, ακολουθούμενη από ορμονοθεραπεία και ακτινοθεραπεία όπου είχε ένδειξη. Η ενίσχυση του HER2, η ενίσχυση του TOP2A, η επαύξηση του CEN17 και η ταυτόχρονη ενίσχυση του λόγου HER2/TOP2A δε σχετίστηκαν με την έκβαση των ασθενών.
Fault detection methodology for caches in reliable modern VLSI microprocessors based on instruction set architectures
Authors: Θεοδώρου Γεώργιος
Published: January 2014

Η παρούσα διδακτορική διατριβή εισάγει μία χαμηλού κόστους μεθοδολογία για την ανίχνευση ελαττωμάτων σε μικρές ενσωματωμένες κρυφές μνήμες που βασίζεται σε σύγχρονες Αρχιτεκτονικές Συνόλου Εντολών και εφαρμόζεται με λογισμικό αυτοδοκιμής. Η προτεινόμενη μεθοδολογία εφαρμόζει αλγορίθμους March μέσω λογισμικού για την ανίχνευση τόσο ελαττωμάτων αποθήκευσης όταν εφαρμόζεται σε κρυφές μνήμες που περιέχουν μόνο στατικές μνήμες τυχαίας προσπέλασης όπως για παράδειγμα κρυφές μνήμες επιπέδου 1, όσο και ελαττωμάτων σύγκρισης όταν εφαρμόζεται σε κρυφές μνήμες που περιέχουν εκτός από SRAM μνήμες και μνήμες διευθυνσιοδοτούμενες μέσω περιεχομένου, όπως για παράδειγμα πλήρως συσχετιστικές κρυφές μνήμες αναζήτησης μετάφρασης. Η προτεινόμενη μεθοδολογία εφαρμόζεται και στις τρεις οργανώσεις συσχετιστικότητας κρυφής μνήμης και είναι ανεξάρτητη της πολιτικής εγγραφής στο επόμενο επίπεδο της ιεραρχίας. Η μεθοδολογία αξιοποιεί υπάρχοντες ισχυρούς μηχανισμούς των μοντέρνων ISAs χρησιμοποιώντας ειδικές εντολές, που ονομάζονται στην παρούσα διατριβή Εντολές Άμεσης Προσπέλασης Κρυφής Μνήμης (Direct Cache Access Instructions - DCAs). Επιπλέον, η προτεινόμενη μεθοδολογία εκμεταλλεύεται τους έμφυτους μηχανισμούς καταγραφής απόδοσης και τους μηχανισμούς χειρισμού παγίδων που είναι διαθέσιμοι στους σύγχρονους επεξεργαστές. Επιπρόσθετα, η προτεινόμενη μεθοδολογία εφαρμόζει την λειτουργία σύγκρισης των αλγορίθμων March όταν αυτή απαιτείται (για μνήμες CAM) και επαληθεύει το αποτέλεσμα του ελέγχου μέσω σύντομης απόκρισης, ώστε να είναι συμβατή με τις απαιτήσεις του ελέγχου εντός λειτουργίας. Τέλος, στη διατριβή προτείνεται μία βελτιστοποίηση της μεθοδολογίας για πολυνηματικές, πολυπύρηνες αρχιτεκτονικές.
Η διαχείριση του ανθρωπίνου δυναμικού και η χρήση πρότυπων και εφαρμοσμένων εμπειρικών υπό-εργαλείων διαχείρισης ως απαραίτητες συνιστώσες της επιτυχούς διαχείρισης έργων σε διαρκώς μετασχηματιζόμενες επιχειρήσεις
Authors: Ζαπουνίδης Κωνσταντίνος
Published: January 2014

Η προσπάθεια διαχείρισης έργων και ανθρώπινων πόρων αποτελεί σημαντική πρόκληση για κάθε διαχειριστή έργου. Κάθε διαχειριστής έργου πρέπει να δράσει δημιουργικά και να αναπτύξει δικά του εργαλεία και τακτικές ή να υιοθετήσει υφιστάμενα στα δικά του δεδομένα. Σκοπός της διατριβής ήταν να προσδιοριστούν πρωτότυπα εργαλεία διαχείρισης, να εφαρμοστούν σε πραγματικές καταστάσεις με πραγματικά δεδομένα (επικύρωση) και να αξιολογηθεί η αποτελεσματικότητά τους αλλά και η δυνατότητα επαναληψιμότητας στην εφαρμογή τους. Αρχικά εξετάστηκε το θεωρητικό υπόβαθρο της διαχείρισης έργου και της διαχείρισης ανθρωπίνου δυναμικού. Πλην των εννοιών και της θεωρίας της διαχείρισης έργου, προσεγγίστηκαν η παρακίνηση και η διαχείριση αλλαγής ως διαδικασίες απαραίτητες στη διαχείρισης έργου, οι οποίες και αξιολογήθηκαν, ενώ παράλληλα παρουσιάζεται μια πρωτότυπη εφαρμογή κειμένων του Ν. Μακιαβέλι στην διαχείριση έργου και ομάδας του 21ου αιώνα. Στη συνέχεια στηρίχτηκε πλήρως η προσέγγιση της περιπτωσιολογικής μελέτης ως στρατηγική μεθοδολογία για την προσέγγιση των στόχων της διατριβής. Στο επόμενο μέρος της διατριβής, διερευνώνται, αναλύονται και διατυπώνονται διαφορετικά πρωτότυπα εργαλεία: στη διαχείριση αποφάσεων, στη διαχείριση κινδύνου συμβάσεων, στη διαδικασία αξιολόγησης, στις μεθόδους διαχείρισης επικοινωνίας και συντονισμού έργου και στη διαχείριση αλλαγής/οργανωτικής ανάπτυξης/μετασχηματισμού. Συμπερασματικά, η έρευνα της παρούσας διατριβής μπορεί να συμβάλει: στην επιτυχή διαχείριση της ομάδας έργου, στην ανάλυση διαχείρισης κινδύνων κατά τη διάρκεια προετοιμασίας συμβάσεων, στη διαδικασία επιλογής και αξιολόγησης υπό την ανάλυση λήψης απόφασης, στη διαχείριση επικοινωνίας και συντονισμού και στην επιτυχή εφαρμογή μετασχηματισμού.